### Beslutningstema

Der orienteres om status og den videre proces for udarbejdelse af en visionsplan for [adresse].

### Historik

Klima-, Vækst-, og Udviklingsudvalget godkendte den 8. april 2024 kommissorium for helhedsplanen for [adresse].

Klima-, Vækst-, og Udviklingsudvalget orienteredes den 9. september 2024 om processen for udarbejdelse af helhedsplanen for [adresse].

### Sagsfremstilling

Der skal udarbejdes en visionsplan for Tønder bymidte, hvor fokus er at sikre et helhedsperspektiv på tværs af de mange igangværende initiativer og planer fra både kommunale og private aktører. Målet er, at en fælles strategisk retning skal sikre, at Tønder også i fremtiden vil være en attraktiv by.

Med visionsplanen skal der skabes synergi mellem de forskellige indsatser, og med planen fås et værktøj til prioritering og samordning af de forskellige indsatser. Opgaveudførslen skal resultere i en fysisk plan, hvor der bl.a. arbejdes med styrkelse af byens kulturhistorie, byens strategiske akser og forbindelser, og hvordan fyrtårnsprojekterne uden for byen spiller sammen med byen. Der vil både være kortsigtede og langsigtede mål samt handlinger for, at større greb kan være med til at udvikle [adresse] på længere sigt. I processen med visionsplanen skal der ud over den fysiske plan også opstilles løsningsforslag til, hvordan koordinering af den samlede plan kan varetages for at opnå synergigevinster på tværs af indsatser.

Arbejdsprocessen er i gang, og der har været afholdt flere følgegruppemøder med aktørerne med det formål at arbejde på tværs af initiativer om at løse opgaven. Der planlægges derudover en yderligere involvering af borgere og aktører, således at planen får den bedst mulige forankring.

På mødet gives en orientering om fremdriften i projektet.

### Indstilling Fagchefen for Klima, Plan og Udvikling indstiller,

at orienteringen tages til efterretning

### Beslutning

Orienteringen taget til efterretning.